SKUPNO STALIŠČE (ES) št. 1/2008,

ki ga je sprejel Svet dne 20. decembra 2007

z namenom sprejetja Uredbe (ES) št. …/2008 Evropskega parlamenta in Sveta z dne … o prepovedi izvoza in varnem skladiščenju kovinskega živega srebra

(Besedilo velja za EGP)

(2008/C 52 E/01)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti ter zlasti člena 175(1) Pogodbe v povezavi s členom 1 te Uredbe in člena 133 Pogodbe,

ob upoštevanju predloga Komisije,

ob upoštevanju mnenja Evropskega ekonomsko-socialnega odbora (1),

po posvetovanju z Odborom regij,

v skladu s postopkom, določenim v členu 251 Pogodbe (2),

ob upoštevanju naslednjega:

Izpusti živega srebra so priznani za nevarnost svetovne razsežnosti, ki upravičuje ukrepanje na regionalni, nacionalni in svetovni ravni.

V skladu s Sporočilom Komisije Svetu in Evropskemu parlamentu z naslovom „Strategija Skupnosti za živo srebro“ je treba zmanjšati tveganje izpostavljenosti živemu srebru za ljudi in okolje.

Da se omogoči možnosti za varno skladiščenje kovinskega živega srebra, ki se šteje za odpadek, je primerno odstopati od člena 5(3)(a) Direktive Sveta 1999/31/ES z dne 26. aprila 1999 o odlaganju odpadkov na odlagališčih (3) za nekatere vrste odlagališč ter navesti, da se merila iz oddelka 2.4 Priloge k Odločbi Sveta 2003/33/ES z dne 19. decembra 2002 o določitvi meril in postopkov za sprejemanje odpadkov na odlagališčih na podlagi člena 16 in Priloge II k Direktivi 1999/31/ES (4) ne uporabljajo za začasno skladiščenje kovinskega živega srebra za več kot eno leto v nadzemnih objektih, ki so temu namenjeni in ustrezno opremljeni.

Za začasno skladiščenje kovinskega živega srebra za več kakor eno leto v temu namenjenih in ustrezno opremljenih nadzemnih objektih bi se morala uporabljati Direktiva Sveta 96/82/ES z dne 9. decembra 1996 o obvladovanju nevarnosti večjih nesreč, v katere so vključene nevarne snovi (5) .

Ta uredba ne bi smela posegati v Uredbo (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov (6) . Da pa bi omogočili ustrezno odlaganje kovinskega živega srebra v Skupnosti, je treba pristojne organe ciljne države in države odpreme spodbujati, naj se izogibajo nasprotovanju pošiljkam kovinskega živega srebra, ki se šteje za odpadek, na podlagi člena 11(1)(a) navedene uredbe. Opozoriti je treba, da se v skladu s členom 11(3) navedene uredbe – v primeru, da se v državi članici odpreme na leto skupno proizvedejo nevarni odpadki v tako majhni količini, da bi bila zagotovitev novih specializiranih objektov za odstranjevanje v tej državi članici nerentabilna – člen 11(1)(a) navedene uredbe ne uporablja.

Za zagotovitev skladiščenja, ki je varno za zdravje ljudi in okolje, bi morale oceno varnosti, ki jo je treba izvesti za podzemno skladiščenje v skladu z Odločbo 2003/33/ES, dopolnjevati posebne zahteve, ocena varnosti pa bi se morala uporabljati tudi za nadzemno skladiščenje. Končno odstranjevanje ne bi smelo biti dovoljeno, dokler se ne sprejmejo posebne zahteve in merila za prevzem. Pogoji skladiščenja v rudnikih soli ali v globokih, podzemnih formacijah iz trdnih kamnin, prilagojenih za odlaganje kovinskega živega srebra, bi morali zlasti izpolnjevati načela o zaščiti podzemne vode pred živim srebrom, preprečevanju emisij hlapov živega srebra, neprepustnosti za plin in tekočine iz okolice in – v primeru trajnega skladiščenja – trdni inkapsulaciji odpadkov ob koncu deformacijskega procesa rudnikov. Ta merila bi bilo treba vključiti v priloge k Direktivi 1999/31/ES, ko se bodo te spreminjale za namene te uredbe.

Države članice bi morale predložiti informacije o dovoljenjih, izdanih za naprave za skladiščenje, kakor tudi o uporabi te uredbe in njenih učinkih na trgu ter tako omogočiti njeno pravočasno oceno. Uvozniki, izvozniki in izvajalci bi morali predložiti informacije o pretoku in uporabi kovinskega živega srebra.

Države članice bi morale določiti kazni, ki se naložijo fizičnim in pravnim osebam v primeru kršitev določb te uredbe. Te kazni bi morale biti učinkovite, sorazmerne in odvračilne.

Primerno je organizirati izmenjavo informacij, da se oceni morebitna potreba po dopolnilnih ukrepih za izvoz, uvoz in skladiščenje živega srebra ter za spojine živega srebra in proizvode, ki vsebujejo živo srebro, brez poseganja v pravila o konkurenci iz Pogodbe, zlasti iz člena 81 Pogodbe.

Trenutno potekajo raziskave o varnem odstranjevanju živega srebra, vključno z raziskavami o različnih metodah za stabilizacijo ali drugih načinih imobilizacije živega srebra. Komisija bi morala te raziskave spremljati v okviru prednostnih nalog in o tem čim prej predložiti poročilo. Te informacije so pomembne, saj bodo zagotovile trdno podlago za pregled te uredbe, da se dosežejo njeni cilji.

Ukrepe, potrebne za uporabo te uredbe glede začasnega skladiščenja kovinskega živega srebra v določenih objektih iz te uredbe, bi bilo treba sprejeti v skladu z Direktivo 1999/31/ES, in sicer ob upoštevanju neposredne povezave med to uredbo in navedeno direktivo.

Ker cilja te uredbe, in sicer zmanjšanje izpostavljenosti živemu srebru s prepovedjo izvoza in obveznostjo skladiščenja, zaradi vpliva na pretok blaga in na delovanje notranjega trga, kakor tudi zaradi čezmejne narave onesnaževanja z živim srebrom države članice ne morejo zadovoljivo doseči in ker ta cilj lahko doseže le Skupnost, Skupnost lahko sprejme ukrepe v skladu z načelom subsidiarnosti iz člena 5 Pogodbe. Skladno z načelom sorazmernosti iz navedenega člena ta uredba ne prekoračuje okvirov, ki so potrebni za doseganje tega cilja –

SPREJELA NASLEDNJO UREDBO:

Člen 1

Izvoz kovinskega živega srebra (Hg, CAS 7439-97-6) iz Skupnosti je prepovedan od 1. julija 2011.

Člen 2

Od 1. julija 2011 se kovinsko živo srebro, ki se ne uporablja več v klor-alkalni industriji, kovinsko živo srebro, ki nastaja pri čiščenju zemeljskega plina, in kovinsko živo srebro, ki nastaja v postopkih pridobivanja barvnih kovin in taljenja, šteje za odpadek in se odstrani v skladu z določbami Direktive 2006/12/ES Evropskega parlamenta in Sveta z dne 5. aprila 2006 o odpadkih (7), in sicer na način, ki ne predstavlja nevarnosti za zdravje ljudi in okolje.

Člen 3

1. Z odstopanjem od člena 5(3)(a) Direktive 1999/31/ES se lahko kovinsko živo srebro, ki se šteje za odpadek, v ustreznem zaprtem sistemu:

Za točki (a) in (b) se uporabljajo druge določbe Direktive 1999/31/ES in Odločbe 2003/33/ES.

2. Za skladiščenje iz odstavka 1(b) tega člena se uporablja Direktiva 96/82/ES.

Člen 4

1. Ocena varnosti, ki jo je treba v skladu z Odločbo 2003/33/ES izvesti za odlaganje kovinskega živega srebra v skladu s členom 3 te uredbe, vključuje zlasti dodatna tveganja zaradi narave in dolgoročnih značilnosti kovinskega živega srebra ter njegovega zadrževanja.

2. Dovoljenje iz členov 8 in 9 Direktive 1999/31/ES za objekte iz člena 3(1)(a) in (b) te uredbe vključuje zahteve po rednih vizualnih pregledih posod in po namestitvi ustrezne opreme za odkrivanje hlapov, da se odkrije vsakršno uhajanje.

3. Zahteve za objekte iz člena 3(1)(a) in (b) te uredbe, kakor tudi merila za sprejem kovinskega živega srebra, ki spreminjajo priloge I, II in III k Direktivi 1999/31/ES, se sprejmejo v skladu s postopkom iz člena 16 navedene direktive. Komisija v najkrajšem možnem času pripravi ustrezen predlog, najpozneje pa do 1. januarja 2010.

Vsakršno končno odstranjevanje (odstranjevanje D 12, kakor je opredeljeno v Prilogi II A k Direktivi 2006/12/ES) kovinskega živega srebra je dovoljeno šele po tem, ko so sprejete spremembe Prilog I, II, in III k Direktivi 1999/31/ES.

Člen 5

1. Države članice predložijo Komisiji kopije vseh dovoljenj, izdanih za objekt, namenjen za začasno ali trajno skladiščenje kovinskega živega srebra (postopek odstranjevanja D 15 oziroma D 12, kakor sta opredeljena v Prilogi II A k Direktivi 2006/12/ES).

2. Države članice do 1. julija 2012 obvestijo Komisijo o uporabi in tržnih učinkih te uredbe na njihovih ozemljih. Države članice na zahtevo Komisije predložijo te informacije pred navedenim datumom.

3. Do 1. julija 2012 uvozniki, izvozniki oziroma izvajalci dejavnosti iz člena 2 Komisiji in pristojnim organom pošljejo naslednje podatke:

količino, državo izvora in namembno državo kovinskega živega srebra, ki se šteje za odpadek in s katerim se v Skupnosti čezmejno trguje.

Člen 6

Države članice določijo pravila o kaznih, ki se uporabljajo za kršitve določb te uredbe, in sprejmejo potrebne ukrepe, s katerimi zagotovijo, da se uporabljajo. Predvidene kazni morajo biti učinkovite, sorazmerne in odvračilne. Države članice o teh predpisih uradno obvestijo Komisijo najpozneje do … (8) in jo brez odlašanja uradno obvestijo o vsakršni naknadni spremembi, ki na njih vpliva.

Člen 7

1. Komisija organizira izmenjavo informacij med državami članicami in zadevnimi industrijskimi sektorji. Pri izmenjavi informacij se zlasti preuči, ali je treba morebiti: razširiti prepoved izvoza na spojine živega srebra in proizvode, ki vsebujejo živo srebro; prepovedati uvoz kovinskega živega srebra, spojin živega srebra in proizvodov, ki vsebujejo živo srebro; razširiti obveznost skladiščenja na kovinsko živo srebro iz drugih virov in določiti roke za začasno skladiščenje kovinskega živega srebra.

2. Komisija spremlja tekoče raziskovalne dejavnosti na področju varnega odstranjevanja, vključno s strjevanjem kovinskega živega srebra. Do 1. julija 2010 predloži poročilo Evropskemu parlamentu in Svetu. Na podlagi tega poročila Komisija po potrebi in brez odlašanja, vendar najpozneje do 1. julija 2013, pripravi predlog za pregled te uredbe.

3. Komisija oceni uporabo in tržne učinke te uredbe v Skupnosti, pri čemer upošteva informacije iz odstavkov 1 in 2 ter iz člena 5.

4. Komisija Evropskemu parlamentu in Svetu do 1. julija 2013 predloži poročilo, v katerem so podani in ocenjeni rezultati izmenjave informacij iz odstavka 1 in rezultati ocene iz odstavka 3, ki mu po potrebi priloži tudi predlog za pregled te uredbe.

5. Komisija do 1. julija 2010 poroča Evropskemu parlamentu in Svetu o napredku večstranskih dejavnosti in pogajanj o živem srebru, pri čemer oceni zlasti usklajenost časovnega načrta in obsega ukrepov po tej uredbi z mednarodnim razvojem.

Člen 8

Države članice lahko do 1. julija 2011 ohranijo nacionalne omejevalne ukrepe za izvoz kovinskega živega srebra, sprejete v skladu z zakonodajo Skupnosti pred sprejetjem te uredbe.

Člen 9

Ta uredba začne veljati dvajseti dan po objavi v Uradnem listu Evropske unije.

(1) UL C 168, 20.7.2007, str. 44.

(2) Mnenje Evropskega parlamenta z dne 20. junija 2007 (še ni objavljeno v Uradnem listu), Skupno stališče Sveta z dne 20. decembra 2007 in Stališče Evropskega parlamenta z dne … (še ni objavljeno v Uradnem listu).

(3) UL L 182, 16.7.1999, str. 1. Direktiva, kakor je bila spremenjena z Uredbo (ES) št. 1882/2003 Evropskega parlamenta in Sveta (UL L 284, 31.10.2003, str. 1).

(4) UL L 11, 16.1.2003, str. 27.

(5) UL L 10, 14.1.1997, str. 13. Direktiva, kakor je bila nazadnje spremenjena z Uredbo (ES) št. 1882/2003.

(6) UL L 190, 12.7.2006, str. 1.

(7) UL L 114, 27.4.2006, str. 9.

(8) Vstaviti datum eno leto po začetku veljavnosti te uredbe.

UTEMELJITEV SVETA

I. UVOD

Komisija je 26. oktobra 2006 Svetu poslala predlog uredbe Evropskega parlamenta in Sveta o prepovedi izvoza in varnem skladiščenju kovinskega živega srebra. Predlog temelji na členih 133 in 175(1) Pogodbe o ustanovitvi Evropske skupnosti.

Evropski parlament je mnenje v prvi obravnavi sprejel 20. junija 2007.

Ekonomsko-socialni odbor je mnenje sprejel 25. aprila 2007.

Odbor regij je 27. novembra 2006 sklenil, da o predlogu ne bo dal mnenja.

Svet je 20. decembra 2007 sprejel skupno stališče v skladu s členom 251(2) Pogodbe o ustanovitvi Evropske skupnosti.

II. CILJI

Predlagana uredba naj bi prispevala k zmanjšanemu obremenjevanju okolja z živim srebrom, in sicer z zmanjšanjem svetovnih zalog kovinskega živega srebra, in zagotovila pravni okvir s trajno rešitvijo za njegove presežne vrednosti. Ključni cilji so:

— prepovedati izvoz kovinskega živega srebra iz Skupnosti,

— zagotoviti, da se presežno kovinsko živo srebro iz glavnih virov ne vrne na trg, temveč se varno odstrani,

— omogočiti odstranjevanje kovinskega živega srebra v za to namenjenih objektih.

III. ANALIZA SKUPNEGA STALIŠČA

Splošne ugotovitve

V skupnem stališču so dobesedno, delno ali smiselno vključene številne spremembe, ki jih je predlagal Evropski parlament v prvi obravnavi. Zlasti omogoča obširen pregled potreb po prihodnji morebitni razširitvi področja uporabe uredbe, vanj pa so vključene tudi dodatne varnostne zahteve za odstranjevanje kovinskega živega srebra. Prav tako je v njem določena pravna podlaga predloga (člen 175(1) in člen 133 Pogodbe za člen 1 uredbe, pri čemer spremembi 2 in 19 nista upoštevani) in vključene številne druge spremembe zaradi večje jasnosti besedila in uporabe ustrezne zakonodaje ES. V nadaljevanju so opisane vsebinske spremembe.

Prepoved izvoza živega srebra – področje uporabe in pregled (člena 1 in 7)

Področje uporabe uredbe in datum za prepoved izvoza v členu 1 sta v skladu s prvotnim predlogom Komisije. V skupnem stališču so delno prevzete spremembe 20, 50, 22, 33, 36, 1, 8, 9 in 14, saj je v členu 7(1) in (2) predviden pregled, katerega cilj je morebitna prihodnja razširitev področja uporabe na spojine živega srebra in proizvode, ki vsebujejo živo srebro, ter na prepoved uvoza živega srebra, spojin živega srebra in proizvodov, ki vsebujejo živo srebro. Spremembe 3, 4, 5 in 7 so se štele za odvečne, zato v skupno stališče niso bile vključene.

Obveznost odstranjevanja (člen 2)

Člen 2 določa, da bi bilo treba kovinsko živo srebro iz treh glavnih virov v Skupnosti odstraniti v skladu z direktivo 2006/12/ES o odpadkih.

Spremembe 24, 31 in 6 niso bile sprejete, saj Svet ne more upravičiti predlaganega prednostnega upoštevanja določene možnosti skladiščenja kovinskega živega srebra.

Pogoji za odstranjevanje kovinskega živega srebra (člena 3 in 4)

Člen 3 skupnega stališča razširja možnosti skladiščenja kovinskega živega srebra, ki se šteje za odpadek, v globokih, podzemnih skalnatih formacijah. Pri tem gre za začasne in trajne rešitve. V členih 3 in 4 so opredeljene dodatne varnostne zahteve za skladiščenje kovinskega živega srebra in določen način uporabe ustrezne obstoječe zakonodaje ES.

Svet se strinja s Komisijo, da lahko trajno skladiščenje kovinskega živega srebra pod določenimi pogoji pomeni njegovo varno dokončno odstranitev, zato ne more upoštevati sprememb 23, 25, 26, 11, 12 in 15. Raziskovalne dejavnosti v zvezi z varnimi možnostmi odstranjevanja kovinskega živega srebra pa bodo v skladu s členom 7(2) podrobneje preučene.

Svet je spremembo 41 zavrnil, saj bi oslabila varnostne zahteve za skladiščenje kovinskega živega srebra. V skladu s členom 2(g) direktive 1999/31/ES o odlaganju odpadkov na odlagališčih se skladiščenje odpadkov, namenjenih odstranitvi, ki traja manj kot eno leto, ne šteje za odlaganje odpadkov. Zato tudi ni nobene prepovedi začasnega skladiščenja kovinskega živega srebra v tekočem agregatnem stanju kot odpadkov, ki traja največ eno leto, pri čemer so vključeni tudi obrati za proizvodnjo klora, za katere veljajo določbe direktive 96/61/ES (IPPC). Direktiva IPPC ureja okoljsko dovoljenje za objekte in ne zadostuje za zagotavljanje varnostnih zahtev pri skladiščenju kovinskega živega srebra.

Člen 4(3) je delno skladen s spremembo 28, saj vsako dokončno odstranjevanje dovoljuje šele po sprejetju zahtev za objekte iz člena 3(a) in (b) ter meril za prevzem kovinskega živega srebra iz prilog I, II in III direktive o odlagališčih.

Poročanje in sankcije (člena 5 in 6)

Spremembe 47, 30, 32, 35, 37, 38, 39, 10, 13, 16 in 18 o posebnem skladu za skladiščenje živega srebra, razširitvi in poostritvi obveznosti poročanja držav članic, podjetij in Komisije ter o ozaveščanju v državah članicah niso bile sprejete, Svet namreč meni, da so predlagane zahteve nesorazmerne in bi po nepotrebnem povečale birokracijo.

Spremembi 34 in 17 o kaznih za kršitve določb te uredbe sta v celoti upoštevani.

IV. SKLEPI

Svet je prepričan, da pomeni skupno stališče uravnotežen sklop ukrepov, s katerimi bodo izpolnjeni cilji uredbe. Svet z zanimanjem pričakuje konstruktivno razpravo z Evropskim parlamentom za čimprejšnje sprejetje uredbe.